বিপ্লবের স্লোগান। ‘লিবর্তে, ইগালিতে, ফ্র্যাতেরনিতে’। ফরাসি বিপ্লবকালে এই স্লোগানই ভেঙে দিয়েছিল রাজকীয় বাস্তিল। পরবর্তীকালে সাম্য-মৈত্রী-স্বাধীনতার সেই স্লোগানই কমিউনিজ়মের মন্ত্র। বাস্তবে তার প্রয়োগ নিয়ে অবশ্য যথেষ্ট বিতর্ক। দীর্ঘদিন বামপন্থীরা এ রাজ্যে শাসনের পর ‘পরিবর্তনে’র সরকার এসেছে। কিন্তু বিশেষজ্ঞদের অনেকেই বলছেন, নতুন সরকার বামপন্থী ভাবনা, রীতি-নীতির শরিক। বামপন্থী মন্ত্রেই তারা দীক্ষিত। ফলে সাম্যবাদের ছবি যে এ রাজ্যেই প্রকাশিত হবে, তাতে আশ্চর্যের কিছু নেই।

আপাতদৃষ্টিতে ছবিটিতে বিপ্লব নেই। কিন্তু বিশ্লেষণ করলে আপাদমস্তক বিপ্লব। নোটবাতিল, গ্রেফতারি ইত্যাদি বিবিধ বিষয়ের প্রতিবাদে রাজ্য জুড়ে ধর্না মঞ্চ তৈরি করেছিল তৃণমূল। দিনভর সেখানে দাঁড়িয়ে বক্তৃতার তুফান ছুটিয়েছেন ছোট-বড়-মেজো নেতারা। একসময় স্তব্ধ হয়েছে মাইক। নেতারা ফিরেছেন নিজ নিজ কাজে। আর ফাঁকা মঞ্চের দখল নিয়েছেন শ্রমজীবী সবজি বিক্রেতা। দিনের রোজগারই যাঁর পাথেয়। খেলা শেষ হলে ময়দানের বাধানিষেধ শিথিল হয়। সে দিক থেকে দেখলে, ঘটনাটি অস্বাভাবিক নয়। কিন্তু দার্শনিক সত্যটি বৈপ্লবিক। যেখানে রাজা-ফকির একই মঞ্চের অংশীদার। নেতা এবং প্রোলেতারিয়েত সম অবস্থানে। এর চেয়ে বড় সাম্যবাদ আর কী-ই বা হতে পারে!

বিপ্লবকালে সাম্যের সঙ্গে উচ্চারিত হয়েছিল আরও দু’টি শব্দ। মৈত্রী এবং স্বাধীনতা। প্রতীকী মঞ্চ ভাগ করে নেওয়ার ক্ষেত্রে প্রতীকী সাম্যবাদের ধারণা থাকলেও স্বাধীনতা নেই। মৈত্রী সম্ভবত আছে। তৃণমূলের বিভিন্ন স্তরের নেতারা যথেষ্ট মৈত্রী ভাব দেখিয়েছেন। সবজি বিক্রেতাকে উচ্ছেদ না করে তাঁকে মঞ্চে বসতে দেওয়া হয়েছে। বলা হয়েছে, তাঁদের মঞ্চে গরিব বিক্রেতাকে পেয়ে নেতারা সম্মানিত। কিন্তু স্বাধীনতা? ব্যক্তি স্বাধীনতা, অর্থনৈতিক স্বাধীনতা, রাজনৈতিক স্বাধীনতার মন্ত্রই বিপ্লবকালে উচ্চারিত হয়। কিন্তু বাস্তবে সবচেয়ে বেশি সংকটে পড়ে ওই স্বাধীনতাই। যে স্পিরিটে তৃণমূল সবজি বিক্রেতাকে সাম্য এবং মৈত্রীর ডোরে আবদ্ধ করেছে, সামাজিক স্বাধীনতার ক্ষেত্রেও যদি তারা সেই স্পিরিটটি দেখাতে পারত, তাহলে সমাজে সত্যিকারের বিপ্লব সংঘটিত হত।